हनुमानगढ़| मनरेगा श्रमिकों की मजदूरी व अन्य समस्याओं के निराकरण की मांग को लेकर गुरुवार को अखिल भारतीय मजदूर यूनियन के सदस्यों ने टाउन स्थित पंचायत समिति कार्यालय पर प्रदर्शन कर बीडीओ गोपीराम भांभू को ज्ञापन सौंपा। इस मौके पर माकपा सचिव रघुवीर वर्मा ने बताया कि हनुमानगढ़ पंचायत समिति की लगभग सभी ग्राम पंचायतों में मनरेगा के काम बंद है। एक अप्रैल से नया वित्तीय वर्ष शुरू होने के बाद अभी तक फार्म नंबर छह भी नहीं भरे गए हैं। इसके अलावा मजदूरों को पिछली बकाया मजदूरी भी नहीं दी गई है। वर्मा ने मनरेगा का काम तुरंत प्रभाव से शुरू करवाने, कार्यस्थल पर मूलभूत सुविधाएं उपलब्ध करवाने, श्रमिकों को समय पर भुगतान करवाने, तमाम भूमिहीनों को भूमि आबंटन करने, मजदूरों को खाद्य सुरक्षा में शामिल करने सहित अन्य मांगें अधिकारियों के सामने रखी। इस मौके पर वेद मक्कासर, मोहनलाल लोहरा, कृपाराम, शेरसिंह शाक्य, बलदेव मक्कासर, जगतार सिंह, बहादुर सिंह चौहान, राजेंद्र रंघावा, जगदीश जोरावरपुरा, नक्षत्र सिंह आदि मौजूद थे।